與景仁聖俞飲景彝西園
作者：劉敞
朝代：宋

paragraphs: 鬢髪今日白，山林未能往。
每逢負郭趣，嘿有歸田想。
置酒松柏間，當春更蕭爽。
欣欣二三子，相與留一賞。
早花何娟娟，秀色傾宿莽。
馴禽聲喧呼，永不忌羅網。
物情樂于適，未必在深廣。
育育井中魚，胡然困偃佒。
佳哉主人翁，示我以天壤。
放懷寓一醉，益愧鳴佩響。